April 2012 Archives - Shama MinistriesShama Ministries
Is daar unieke kenmerke wat ons as Christene behoort uit te straal? Anders gestel, moet mense kan sien dat ons Christene is sonder om ons eers te vra? Dit is vrae wat my ‘n baie lang tyd besig gehad het. Ek het orals gesoek maar nie veel uitstaande kenmerke by gelowige mense gesien nie. Die Bybel verklaar wel, soos ons kan sien van die Psalm hierbo, dat daar sulke kenmerke moet wees. Ons lees ook in Maleagi 3 die volgende: “Dan sal julle weer die onderskeid sien tussen die regverdige en die goddelose, tussen die wat God dien en die wat Hom nie dien nie. “(Mal 3:18)
Hoe gaan ek dit dan doen? Ek wil graag na sekere skrifte kyk waar kenmerke vir ons uitlig word, en dit dan in verskillende punte behandel. Die grootste gedeeltes van wat ek sal deurgee, gaan dan as direkte kwotasies uit die Bybel gestel word, aangesien niemand dit beter kan stel as die oorspronklike skrywers van die Bybel nie.
1. ‘N PERSOON DEUR DIE HERE VERLOS.
2. WAT KIES OM DIE HERE TE DIEN
3. BESEF (KENNIS, SEKERE WETE) DAT DIE BYBEL IS DIE PERFEKTE EN ENIGSTE OPENBARING VAN GOD DIE VADER, JESUS CHRISTUS SY SEUN, DIE HEILIGE GEES ONS TROOSTER, DIE WAARHEID EN HANDLEIDING AANGAANDE ALLE DINGE AANGAANDE DIE LEWE.
4. LIEFDE VIR EN VREES VAN GOD BO ALLES
5. SOEK GOD SONDER OPHOU, GROOT BEHOEFTE OM HOM TEVREDE TE STEL, EN DEUR GEBED EN STUDIE VAN SY WOORD, AANHOUDEND TE GROEI IN WYSHEID EN KENNIS VAN DIE WAARHEID.
6. ‘N CHRISTEN HET VAN HULLE SONDIGE LEWE AFGESIEN, EN HULLE VORIGE SONDES BELY. DIE KRAG VAN SONDE IS GEHEEL GEBREEK, NOU EG IN HULLE DENKE, WOORDE EN OPTREDE – WEERSTAAN ALLE VERSOEKINGS – GEEN VERBORGE SONDES HET OORGEBLY.
7. TEVREDE MET HUIDIGE OMSTANDIGHEDE, VRY VAN LIEFDE VIR GELD, EN VRY VAN GIERIGHEID EN HEBSUG.
8. GEEN LIEFDE VIR DIE WÊRELD EN DIE DINGE VAN DIE WÊRELD NIE, HET VAN SY EIE LEWE AFGESIEN.
9. LEERBAAR, AANVAAR EN SOEK REGSTELLINGS – KAN OOK SO AAN ANDER DOEN.
10. VERSTAAN DAT GOD JOU GAAN ONDERIG EN TUG OM JOU KARAKTER TE VORM, EN OM JOU NADER AAN HOM TE BRING. VERSTAAN OOK DAT JY BAIE VERDRUKKING SAL ERVAAR TER WILLE VAN HOM.
11. STAP SAAM MET GOD, WEET DIT IS MOONTLIK OM AF TE DWAAL, BESEF DAT DIE EWIGE LEWE NET VERSEKER IS MET AFSTERWE.
12. HOU BYBELSE ONDERSKEID MET VALS PERSONE OF TERUGGEVALLENES, WAARSKU HULLE VAN GOD SE OORDEEL IN LIEFDE EN HOOP OM HULLE WEER OP TE RIG.
13. MAN IS GEESTELIKE HOOF VAN DIE HUIS, IS LIEF VIR EN EER SY VROU.
14. VROUE ONDERDANIGHEID TOT HULLE MANS, BESKEIE IN WAT SY AANTREK EN IN HAAR VOORKOMS.
15. KINDERS GEDISIPLINEERD IN ONDERDANIGHEID, EN GELEER IN DIE WEG VAN GEREGTIGHEID.
16. HOU REDELIKE SORG VIR DIE LIGGAAM, GEEN AFBREKENDE GEWOONTES.
17. BETOON LIEFDE AAN, EN BOU DIE WAARLIKE LIGGAAM VAN CHRISTUS OP, IS VRUGBAAR IN GOEIE WERKE, GEE BEIDE TYD EN MIDDELE AAN BEHOEFTIGE BROERS EN ANDER SOOS DIE GEES HOM LY. DOEN DIE WERK WAT DIE HERE VOORSKRYF.
18. IS VOLKOME EERLIK IN ELKE ASPEK, PRAAT SLEGS DIE WAARHEID EN LEEF IN TOTALE GEHOORSAAMHEID AAN DIE WETTE VAN DIE LAND BEHALWE AS DIT ONGEHOORSAAMHEID AAN GOD SAL BETEKEN.
19. TREE MET VERSIGTIGHEID OP TEENOOR ONVOLWASSE CHRISTENE, SODAT HULLE NIE STRUIKEL NIE.
20. BRING VRUGTE VOORT WAT BY BEKERING PAS – HET VORIGE SONDES REGGESTEL WAAR MOONTLIK.
21. VERSTAAN DAT HIERDIE DINGE GEBEUR DEUR ONDERDANIGHEID AAN CHRISTUS, EN NIE DEUR ONS EIE KENNIS, OF DEUR DIE GEHOORSAAMHEID AAN WETTE EN REELS NIE (WERKE).
Ek lê vanoggend in die bed en dink oor al die vrae wat ons as Christene het, en die wat ek al gepoog het om te beantwoord, toe daar skielik nog ‘n vraag by my opkom. Nie ‘n vraag wat almal altyd oor dink nie, maar een wat ek al baie kere gehoor het ‘n gemeente of ‘n tipe Christen van aangekla word. Dit het my laat dink aan ‘n insident in my verlede die een dag toe ons predikant terug gekom het na drie maande lang verlof. Hy was baie in sy skik en het vir almal vertel dat hy nie sommer by ‘n ander gemeente eers wil wees nie, want ons gemeente was vol lewe en aan die brand vir Jesus. Hy het verder ook gesê dat hy by baie ander kerkgemeenskappe was, maar dat baie van hulle ‘n boodskap van “Jesus plus” verkondig. So is die een Jesus plus doop, en ‘n ander weer Jesus plus wetsonderhouding.
Terwyl ek so lekker lê, kom dit toe skielik by my op dat u ook dalk mag dink dat ek ook ‘n boodskap van Jesus plus verkondig. Dit het my regtig aangespreek, en moes ek toe maar opstaan en die Here gaan vra dat Hy vir my sal openbaar wat dit dan eintlik beteken om Christen te wees. Ek het skielik besef dat die vraag nie een is wat ligtelik beantwoord kan word nie, aangesien dit werklik ‘n ontsettende impak kan maak op jou verhouding met die Here.
Ek wil graag aan die hand van Johannes, die vraag beantwoord. Dit wil vir my lyk of Johannes ook vrae oor die onderwerp gehad het, en gelukkig het hy dit vir ons beantwoord. “1 Johannes 5: 1 ¶ Elkeen wat glo dat Jesus die Christus is, is uit God gebore; en elkeen wat die Vader liefhet, het ook die een lief wat uit Hom gebore is.” Hierdie skrifgedeelte verklaar vir ons onomwonde wie kinders van God is, naamlik elkeen wat glo dat Jesus die Christus is en Hom lief het. So ver pas dit in by al die verkillende groeperings waarmee ek al te doen gehad het in my lewe.
Nou gaan Johannes ‘n bietjie verder, en verklaar hy nou hoe iemand optree wat Hom liefhet. “2 Hieraan weet ons dat ons die kinders van God liefhet: wanneer ons God liefhet en sy gebooie bewaar. 3 Want dit is die liefde tot God, dat ons sy gebooie bewaar; en sy gebooie is nie swaar nie.” Nou sit Johannes so ‘n ietsie by om te sê dat as ons ons medemens en God liefhet, sal ons doen wat Jesus verklaar het, naamlik om God bo alles lief te hê, en jou naaste soos jouself. Nou kom ons uit by ‘n doen evangelie. Ek moet op ‘n sekere manier optree, anders bewys ek dat ek nie glo dat Jesus die Christus is nie. Ek moet kan bewys dat ek dit glo, en dit kan ek slegs doen as ek God en my medemens liefhet, en die omstanders dit sien in my lewe.
Die volgende verse gaan Johannes verder met sy definisie, en verklaar dat daar wedergeboorte moet plaasvind, want ons moet uit God gebore word, en ons moet die wêreld oorwin. Hoe vind wedergeboorte plaas? Johannes het dit opgeteken in Johannes 3 verse 5 en 6: “5 Jesus antwoord: Voorwaar, voorwaar Ek sê vir jou, as iemand nie gebore word uit water en Gees nie, kan hy in die koninkryk van God nie ingaan nie. 6 Wat uit die vlees gebore is, is vlees; en wat uit die Gees gebore is, is gees.” Nou raak dinge ‘n bietjie moeilik, want nou moet ek my aardse begeertes en sondes kan aflê en oorwin. Ek moet nou kan begin om te heers oor my sonde. Hoe kry ek dit reg? Deur geloof. “4 Want alles wat uit God gebore is, oorwin die wêreld; en dit is die oorwinning wat die wêreld oorwin het, naamlik ons geloof. 5 Wie anders is dit wat die wêreld oorwin as hy wat glo dat Jesus die Seun van God is?” Nou moet ek kan glo dat ek sonder sonde kan lewe. Ek moenie vashou aan die een ou slegte gewoontetjie nie. Nee, as dit sonde is moet ek daarmee kan breek. So as jy glo dat Jesus die seun van God is moet jy jou sondige lewe kan oorwin. Hoekom? Want met wedergeboorte word Jesus se Gees in jou geplaas, en Sy Gees kan nie sondig nie.
Johannes gaan verder met sy definisie. “6 ¶ Dit is Hy wat deur water en bloed gekom het, Jesus die Christus; nie deur die water alleen nie, maar deur die water en die bloed; en dit is die Gees wat getuig, want die Gees is die waarheid. 7 Want daar is drie wat getuig in die hemel: die Vader, die Woord en die Heilige Gees, en hierdie drie is een; 8 en daar is drie wat getuig op die aarde: die Gees en die water en die bloed, en die drie is eenstemmig.” Jesus is die een wat deur die doopwater gegaan het, en ook Sy bloed gestort het vir ons om die ewige lewe te kan beërwe. So Jesus is nie net gedoop om vir ons die pad aan te dui nie, maar het Sy bloed gestort wat ons reinig van al ons sonde. Die bloed en die water is die tekens van die nuwe verbond wat Hy vir ons bewerk het. Nou verklaar Johannes dat die Vader, die Woord (Jesus) en die Heilige Gees getuig in die hemel, en dat op aarde die water (doopwater), en die bloed (nuwe verbond) en die Gees sal getuig. So ek moet gedoop wees, deel word van die nuwe verbond, en beweeg in die gawes van die Heilige Gees op aarde om te kan sê dat ek kind van God is.
Die laaste gedeelte van die redenasie van Johannes waarsku ons juis dat ons nie moet bly by wat mense van getuig nie, maar Hom die ewige God gaan vra, want dit is wat Hy getuig aangaande Sy Seun Jesus Christus. “9 As ons die getuienis van die mense aanneem–die getuienis van God is groter, omdat dit die getuienis is van God wat Hy aangaande sy Seun getuig het.”
“10 ¶ Wie in die Seun van God glo, het die getuienis in homself. Hy wat God nie glo nie, het Hom tot leuenaar gemaak, omdat hy die getuienis nie geglo het wat God aangaande sy Seun getuig het nie. 11 En dit is die getuienis: dat God ons die ewige lewe gegee het, en dié lewe is in sy Seun. 12 Hy wat die Seun het, het die lewe; wie die Seun van God nie het nie, het nie die lewe nie. 13 Dit het ek geskrywe aan julle wat glo in die Naam van die Seun van God, sodat julle kan weet dat julle die ewige lewe het en kan glo in die Naam van die Seun van God.”
“18 ¶ Ons weet dat elkeen wat uit God gebore is, nie sondig nie; maar hy wat uit God gebore is, bewaar homself, en die Bose het geen vat op hom nie. 19 Ons weet dat ons uit God is en die hele wêreld in die mag van die Bose lê. 20 En ons weet dat die Seun van God gekom het en ons verstand gegee het om die Waaragtige te ken; en ons is in die Waaragtige, in sy Seun, Jesus Christus. Hy is die waaragtige God en die ewige lewe. 21 My kinders, bewaar julleself van die afgode. Amen.”
Hoe verklaar Paulus dit? Hy skryf aan Timoteus die volgende: “1 Tim. 1:5 ¶ Maar die doel van die gebod is liefde uit ‘n rein hart en ‘n goeie gewete en ‘n ongeveinsde geloof 6 waarvan sommige mense afgedwaal en hulle afgewend het na onsinnige praatjies; 7 hulle wil leraars van die wet wees, alhoewel hulle wat hulle sê, of die dinge wat hulle beslis beweer, nie verstaan nie.”
U mag dalk vra, hoekom wil jy ‘n antwoord gee oor iets wat ons as gemiddelde Christene nie aanraak nie? Ek wil dit graag met ‘n ander vraag beantwoord. Hoe gaan u weet of die persoon die waarheid verkondig en deur die HERE gestuur is, as u nie weet hoe om hom en sy werke en optrede te beoordeel nie.
Kom ons begin by wat die Bybel leer in ons tyd gaan gebeur, en stel eerstens wat die Bybel stel. 2 Petrus 1:1 “¶ Maar daar was ook valse profete onder die volk, net soos daar onder julle valse leraars sal wees wat verderflike ketterye heimlik sal invoer, en ook die HERE wat hulle gekoop het, verloën en ‘n vinnige verderf oor hulleself bring; 2 en baie sal hulle verderflikhede navolg, en om hulle ontwil sal die weg van die waarheid gelaster word; 3 ¶ en uit hebsug sal hulle met verdigte woorde voordeel uit julle trek. Oor hulle is die oordeel van lankal af nie werkeloos nie, en hulle verderf sluimer nie. 4 Want as God die engele wat gesondig het, nie gespaar het nie, maar hulle in die hel gewerp en aan kettings van duisternis oorgegee het, om vir die oordeel in bewaring gehou te word; 5 en die ou wêreld nie gespaar het nie, maar Noag, die prediker van geregtigheid, met sewe ander bewaar het toe Hy die sondvloed oor die wêreld van goddelose mense gebring het; 6 en deur die stede van Sodom en Gomorra tot as te verbrand, hulle tot ondergang veroordeel het en as ‘n voorbeeld gestel het vir die wat in die toekoms goddeloos sou wees; 7 ¶ en die regverdige Lot gered het, wat hom baie gekwel het oor die losbandige lewe van die sedelose mense; 8 want deur wat hy gesien en gehoor het, het dié regverdige man, wat onder hulle gewoon het, dag vir dag sy regverdige siel gepynig oor hulle wettelose werke– 9 die HERE weet om die godsaliges uit versoeking te verlos en die onregverdiges te bewaar vir die dag van oordeel om gestraf te word; 10 ¶ en veral die wat die vlees in vuile begeerlikheid agternaloop en die heerskappy verag. Vermetel en aanmatigend, skroom hulle nie om die heerlike wesens te belaster nie, 11 terwyl die engele, hoewel groter in sterkte en krag, geen lasterlike oordeel teen hulle by die HERE voorbring nie. 12 Maar hulle sal, omdat hulle belaster wat hulle nie ken nie, soos redelose diere wat die natuur volg, gebore om gevang en vernietig te word, in hulle verdorwenheid te gronde gaan 13 en die loon van die ongeregtigheid ontvang. Hulle ag die weelderigheid oordag ‘n genot; hulle is skandvlekke en smette, weelderig in hul bedrieërye as hulle met julle saam smul; 14 met oë vol van owerspel, wat nie ophou om te sondig nie; hulle verlok onvaste siele, hulle het ‘n hart geoefen in hebsug, hulle is kinders van die vervloeking. 15 Hulle het die regte pad verlaat en verdwaal, en die weg gevolg van Bíleam, die seun van Beor, wat die loon van ongeregtigheid liefgehad het, 16 maar die bestraffing van sy eie oortreding ontvang het: die stom lasdier het met die stem van ‘n mens gepraat en die waansinnigheid van die profeet verhinder. 17 Hulle is waterlose fonteine, miswolke voortgedrywe deur ‘n stormwind, vir wie die donkerheid van die duisternis vir ewig bewaar word. 18 Want deur trotse woorde vol onsin uit te spreek, verlok hulle deur begeerlikhede van die vlees en ongebondenheid die wat waarlik die mense ontvlug het wat in dwaling wandel. 19 Hulle belowe vryheid aan hulle, terwyl hulle self slawe van die verdorwenheid is; want waar ‘n mens deur oorwin is, daarvan het hy ook ‘n slaaf geword. 20 Want as hulle, nadat hulle deur die kennis van die HERE en Saligmaker, Jesus Christus, die besmettinge van die wêreld ontvlug het, hulle tog weer deur hierdie dinge laat verstrik en oorwin word, dan het vir hulle die laaste erger geword as die eerste. 21 Want dit sou vir hulle beter wees as hulle die weg van die geregtigheid nie geken het nie, as dat hulle, nadat hulle dit leer ken het, hulle afkeer van die heilige gebod wat aan hulle oorgelewer is. 22 Maar oor hulle het gekom wat die ware spreekwoord sê: Die hond het omgedraai na sy eie uitbraaksel, en die gewaste sog om in die modder te rol. ”
2Tim 4: 1 “¶ Ek besweer jou dan voor God en die HERE Jesus Christus, wat die lewende en die dode sal oordeel by sy verskyning en sy koninkryk: 2 verkondig die woord; hou aan tydig en ontydig; weerlê, bestraf, vermaan in alle lankmoedigheid en lering; 3 want daar sal ‘n tyd wees wanneer hulle die gesonde leer nie sal verdra nie, maar, omdat hulle in hul gehoor gestreel wil wees, vir hulle ‘n menigte leraars sal versamel volgens hulle eie begeerlikhede, 4 en die oor sal afkeer van die waarheid en hulle sal wend tot fabels. 5 Maar wees jy in alles nugter; ly verdrukking; doen die werk van ‘n evangelis; vervul jou bediening.”
Ek wil graag begin by die begin van die afval van die priesters in die ou testament, en dit gebruik as maatstaf vir die beoordeling van die huidige situasie. Dit is moeilik om te glo dat daar vroeg in die ou testament alreeds valsheid in die priesterskap was, veral as ons kyk na van die ou priesters, soos Samuel en Elia om maar net ‘n paar te noem. Maar dit het al begin voor Samuel se tyd as priester. Ek wil begin met Eli. 1 Samuel 2 vers 11 “¶ Daarna het Élkana na sy huis, na Rama, gegaan, terwyl die seun by die priester Eli die HERE bly dien het. 12 Maar die seuns van Eli was deugniete; hulle het die HERE nie erken nie. 13 Die handelwyse van die priesters teenoor die volk was só: As iemand ‘n offer slag, dan kom die dienaar van die priester, net soos die vleis kook, met die drietand-vurk in sy hand, 14 en steek in die kastrol of in die pot of in die pan of in die skottel: alles wat die vurk optrek, neem die priester vir homself. So het hulle met al die Israeliete gedoen wat daar, in Silo, gekom het. 15 Selfs voordat hulle die vet aan die brand steek, kom die dienaar van die priester en sê aan die man wat offer: Gee vleis om vir die priester te braai, want hy sal nie gekookte nie, maar net rou vleis van jou neem. 16 As die man vir hom sê: Laat hulle net eers die vet aan die brand steek, neem dan vir jou soos jou siel begeer–dan sê hy: Nee, maar jy moet dit nou gee; en so nie, dan neem ek dit met geweld. 17 En die sonde van die jongmanne was baie groot voor die aangesig van die HERE, want die mense het die offer aan die HERE verag. 18 Maar Samuel het as seun gedien voor die aangesig van die HERE, omgord met ‘n linne-skouerkleed. 19 En sy moeder was gewoond om vir hom ‘n klein manteltjie te maak wat sy van jaar tot jaar vir hom gebring het as sy met haar man opgaan om die jaarlikse offer te bring. 20 Dan seën Eli Élkana en sy vrou en sê: Mag die HERE jou ‘n nageslag gee uit hierdie vrou ter vergoeding van wat aan die HERE afgestaan is. Daarop gaan hulle na sy woonplek toe. 21 En die HERE het ag gegee op Hanna, sodat sy swanger geword en nog drie seuns en twee dogters gebaar het; en die seun Samuel het groot geword by die HERE.”
Vers 12 leer ons as volg: “Maar die seuns van Eli was deugniete; hulle het die HERE nie erken nie”. Die eerste aanwyser vir ons om te sien of die herder / leraar / dominee / pastoor doen wat reg is, is om te kyk na sy kinders. Die Bybel leer ons Eli se seuns was deugniete. Hulle het geen ontsag gehad vir die werking en dinge van die HERE nie. Hulle het saam met Eli in die tempel gewoon, maar het die HERE nie geken nie. Hulle wou doen wat hulle wou. Hulle wou hulle nie aan gesag onderwerp nie. Hulle wou nie gekookte beesvleis eet nie. Nee, hulle wou geroosterde kruisskyf hê met die vet aan. Soos die gedeelte dit uitspel: Hulle het die offer van die HERE verag. Daaroor het die HERE hulle verwerp. As ons na die geskiedenis kyk, het Eli uit die stam van Aaron gekom, wat op sy beurt uit die stam van Levi gekom het. Eli se seuns moes by hom oorneem as priesters, maar hulle het geen ontsag gehad vir die HERE nie. So die eerste stap is: Kyk na die herder se kinders. Kan hy hulle beheer? As hy nie kan nie, hoe kan hy ‘n gemeente beheer as hy nie sy eie kinders kan beheer nie? (1 Tim. 3:5). Samuel aan die anderkant, het die HERE gedien voor die aangesig van Eli.
Hoe het Eli opgetree teen hulle? As hy hoor hoe hulle met die tempelhoere bed toe gaan en die volk daardeur verlei, het hy hulle nie bestraf nie, maar net gesê dit is nie reg wat hulle doen nie. Daar was geen optrede teen hulle nie. Hoeveel leraars vandag is bang om op te tree teenoor sy eie kinders en gemeentelede wat in sonde verval het? Hoeveel pare bly net saam en word nooit daaroor gekonfronteer nie? (Dit word selfs aanbeveel) Hoeveel mense dobbel, speel die lotto, slaap rond, lieg en bedrieg, maar die kerk bly stil. Die leraar is bang dat hy sy lidmate sal ontstel en hulle dan nie hulle bydrae aan die einde van die maand sal gee nie. Hoekom? Hy het verval in hebsug. Sodra hy hulle aanspreek, kan sy vrou nie elke week met haar mooi kleertjies op die voorste banke kom sit nie, want sy moet dan weer die rok aantrek wat sy verlede week of verlede maand aangehad het. Dit is maklik om te sien of so ‘n herder werklik die HERE dien. As hy sag is op sonde, het hy soos Eli geword. Daarna verval hulle in ‘n valsheid en sê dat jy maar mag saamleef of seks hê voor die huwelik, want ons moet eers sien of ons aanpasbaar is voor die huwelik, of met allerhande snert die skape in die naam van die HERE verlei. So weet ek van gevalle waar van die leierskap in homoseksualisme verval het, maar word dit net afgemaak of dit niks is nie.
Esegiël beskryf ook ‘n ander faset van die herder. “Wee die herders van Israel wat aan hulleself weiding verskaf! Moet die herders nie die skape laat wei nie?” Hoeveel predikante is daar in die drie susters kerke wat tot die besef gekom het dat hulle gedoop moet word, dit gedoen het, maar nie hulle gemeentelede dit leer nie. Nee, hulle is te bang hulle word uitgeskop uit die kerk uit. Hulle sê: “Ek het my laat doop omrede die HERE dit aan my openbaar het, maar Hy sal dit op Sy tyd aan die gemeentelede openbaar. Dit is nie my plig nie”. Jammer dominee, die Bybel sê jy moet vir die skape sorg, nie vir jouself nie. Hoeveel weet van die nuwe verbond en wat dit vir ons beteken maar leer nie hulle lidmate daaroor nie. Nee, ek is bang ek sal my inkomste verloor, want dan kan ek hulle nie meer op ‘n “guilt trip” sit met Maleagi 3 nie.
Die ander probleem waarmee ons sit is dat alle gelde wat ingesamel word, bestee sal word soos deur die herder besluit. Dit is waarvan Esegiël skryf in Esegiël 34 vers 3 “Julle eet die vet”. “Julle vat wat aan My behoort, vir julle self”. Gaan kyk maar hoeveel herders lewe in gemak, terwyl sy kudde in die uiterste armoede verval het. Een ding waaroor jy seker kan wees is dat daar elke maand gepreek gaan word om jou bydrae te gee, anders kan die HERE jou nie seën nie. Hulle het vergeet wat Paulus in 2 Kor. 8 vers 13 sê: “Want ek bedoel nie dat daar vir ander verligting moet wees en vir julle verdrukking nie.” Die offers wat die mense in die ou testament moes bring moes die mense self eet, en afhangende van watter offer dit was, kon die priester wat offer of ‘n agterboud en ‘n vel of wat ook al kry. Die hele offer is nooit uitsluitlik vir die priester gegee nie. Indien jy nie meer gehad het hierdie jaar as verlede jaar nie, was jou tiende nul. Jy moes slegs van die toename in bates ‘n tiende bring, nie op alles wat jy gehad het nie. Vandag moet jy ‘n tiende van alles gee, anders word jy soos iemand wat die pes het, behandel. Jesus beskryf ook wat gebeur in Mattheus 23:23 “Wee julle, skrifgeleerdes en Fariseërs, geveinsdes, want julle gee tiendes van kruisement en anys en koljander, en die swaarste van die wet laat julle ná: die reg en die barmhartigheid en die trou. Hierdie dinge behoort julle te doen sonder om die ander na te laat.” Hoeveel keer word mense weggewys van die kerk as hulle tekort het? Die antwoord is altyd: “Nee, ons moet eers die leraar en die kerk en die en dat betaal, jy moet vir jouself sorg. Ons is nie ‘n liefdadigheids organisasie nie.” My vraag is: Wat is die kerk dan? Dit is waarna Esegiël verwys dat die herders dit wat die HERE toekom, steel. Vir ‘n volledige bespreking oor tiendes en finansies, lees die vraag oor finansies in vers 4.
Wat is die oordeel van God oor Eli? Vers 29 “Waarom verag julle my slagoffer en my spysoffer wat Ek in my woning beveel het, en eer jy jou seuns meer as vir My deur julle vet te voer met die beste van elke offergawe van my volk Israel? 30 Daarom spreek die HERE, die God van Israel: Ek het wel duidelik gesê: Jou huis en die huis van jou vader sal voor my aangesig wandel tot in ewigheid. Maar nou spreek die HERE: Dit is ver van My; want die wat My eer, sal Ek eer; maar die wat My verag, sal veragtelik wees. 31 Kyk, die dae kom dat Ek jou arm en die arm van jou vader se huis sal afkap, sodat daar geen bejaarde in jou huis sal wees nie. 32 Dan sal jy die benoudheid van my woning aanskou, in alles waarin Hy aan Israel goed sal doen; en in jou huis sal daar al die dae geen bejaarde wees nie. 33 Maar Ek sal, om jou oë te laat wegkwyn en jou siel te laat versmag, een vir jou nie uitroei van my altaar af nie; en al wat aangroei uit jou huis, sal op manlike leeftyd sterwe. 34 En dit sal vir jou die teken wees wat oor jou twee seuns, oor Hofni en Pínehas, sal kom: Op een dag sal hulle altwee sterwe.”
Uit die skrifgedeelte kom daar ‘n paar punte na vore.
Eerstens sê die HERE dat Hy Sy belofte verander. Hoeveel keer hoor ons dat die HERE Sy beslissing sal verander vanaf die kansel. Die antwoord is altyd: “Nee, die HERE sal nooit Sy besluit rondom jou verander nie.” Wat maak jou so spesiaal dat hy dit nie met jou sal doen nie? Hy het dit met Eli gedoen. Hy sal die eer wat Hom eer, maar die wat Hom nie eer nie, sal veragterlik wees.
Tweedens sê die HERE dat Hy Eli se regterarm, en die regterarm van sy nakomelinge sal afkap. Die regterarm hier verteenwoordig die krag van sy bediening. Maar wat is die krag van bediening? Esegiël 34 gee weer die antwoord. “Vers 3 maar die skape laat julle nie wei nie; 4 julle versterk die swakkes nie en maak die siekes nie gesond nie en die wat gewond is, verbind julle nie en wat weggedryf is, bring julle nie terug nie en wat verlore is, soek julle nie; maar met strengheid heers julle oor hulle en met hardheid.” Hoeveel persone in jou gemeente is genees nadat die ouderlinge en die pastor of dominee vir hom gebid het? Hoeveel dooies is opgewek? Hoeveel mense met seer in hulle lewe is bygestaan en is geheel daarvan? Word jy geleer wat die Bybel sê, of word daar net ‘n eksegese gegee van ‘n spesifieke teksgedeelte, sonder dat daar geleer word hoe om dit in jou lewe toe te pas? Of word daar net ‘n teksvers aangehaal sodat die rede darem ‘n godsdienstige grondslag sal hê, maar daar word net gesê wat die prediker wil sê. Hoeveel nuwe bekeerlinge is daar in jou gemeente? Hoeveel mense rondom jou is kerk los, maar geen aandag word aan hulle gegee nie? Dit is waarvan die HERE hier praat. Die dienste gaan voort, maar daar word geen verskil in die samelewing gemaak nie. Ons spreek nie die regering aan as hulle duiwelse leerstellings in ons skole wil inbring nie. Nee, ons moet maar self die situasie by die huis hanteer. Hoe doen ons dit as hulle geleer word om alle gesag te verwerp en moet saamstaan om die doel van die gemeenskap uit te leef? “Die persoonlike voorkeur moet ek aflê, ek moet my ondergeskik stel aan wat vir ons as volk die beste is.” Dit is wat geleer word by die skool. Duiwelse rituele met sangomas word voor groot geleenthede soos by sport en parlement byeenkomste toegelaat, maar ons word geleer dat as Christene ons dit moet aanvaar, want ons wil nie ‘n konfrontasie ontketen nie, en ons lewe mos in Afrika. Parlementslede kan saam met sangomas hulle hande in bloed was, en dan op Sondag in die ouderlingsbanke in die kerk gaan sit. Dit is wat ons doen, want die Krag van God is nie daar nie. Weet jy dat as Sy Krag nie daar is nie, is Hy ook nie daar nie? Wat maak ons? As iemand nog durf iets sê waarmee die pastor nie saamstem nie, dan word hy summier geskors uit die kerk, want “niemand sal my in my kerk aanvat nie. Ek weet hoe om die skrif te verklaar en as jy nie daarmee saamstem nie, dan moet jy of vergifnis vra vir die HERE dat jy teen “Sy” gesag opgestaan het, of jy moet uit die kerk bedank.” Gaan kyk maar hoeveel kerke se webtuistes en voorligting stukke vir nuwe lidmate bevat hierdie klousule. Ander verklaar weer dat as jy vir drie of vier maande nie jou tiende bring nie, jy nie meer as lidmaat gereken sal word nie. Nee, daar word nie gevra of jy geld vir kos het nie, nee, jy word nie meer as lidmaat gereken nie. Die pastor wil tog nie sy geld met jou deel nie.
‘n Ander teken dat die Krag van die HERE nie daar is nie, is wanneer ons moet rondhardloop en nuwe programme instel om te verseker dat die lidmate nie elders gaan nie. Hoeveel leraars en pastors woon nie nuwe kursusse by oor hoe om sy gemeente te laat groei nie, of hoe om sy gemeente se inkomste te verdubbel nie. Nee, as die Krag van die HERE daar is, dan sal die HERE byvoeg die wat gered is. Ons hou groot uitreike, of het ‘n volledige evangelisasie program om besluite vir die HERE kry, maar die nuwe bekeerlinge word miskien een of twee keer besoek daarna, en is dan maar op hulle self aangewys om in Kanaän te kom. Die wolwe en jakkalse kan maar moor in die woestyn, want ons het mos ons plig gedoen. Nog ‘n teken van verval is dat ons moet ook verseker dat ons persone se “hang-ups” hanteer word, want die persoon is baie belangrik. Nee, die HERE is belangrik, want as Hy nie eerste kom nie, is ons besig met humanisme.
Dan is daar tog die tyd. As die dominee of pastor langer as tien minute preek, word daar op die horlosie gekyk, want hy mors nou weer my tyd. Ek het nie heeldag om na sy ou prediking te luister nie, ek het net gekom dat ek my eie ego kan streel en sê ek was in die kerk. Ek het nou mos my geestelike batterye kom laai sodat ek weer die week kan aangaan. Wie of wat kerk is het ek nie ‘n “clue” oor nie, want dit is goed wat die kerkraad moet uitklaar.
Dan is daar nog die kwessie van gebed. Daar word gevra dat almal wat deel is van die bediening, die musikante, voorsangers, herders en sel herders, voor die diens tog net sal saam bid vir die diens. Wanneer jy daar aankom, vind jy uit dat jy alleen daar is, en na twee of drie weke loer iemand per abuis in en sien jou daar. Nou is dit ‘n rondgeskarrel en nuwe beroepe word gemaak dat almal tog daar sal wees, maar dit bly maar dieselfde. Die alternatief is waar so ‘n geleentheid deur een of twee persone so oorheers word dat niemand anders kan bid nie, en word daar vir alles behalwe die diens gebid. Of wanneer die kerkraad voor die diens in die konsistorie bymekaar kom, en daar ‘n spesifieke patroon is van wie sal open voor en wie sal afsluit na die diens, moet jy hulle ‘n week of twee kennis gee sodat hulle hul 30 sekonde gebed kan voorberei en aflees wanneer dit hulle beurt is.
Jy mag dalk sê dit gaan nie so nie, maar ek kan vir jou hoeveel gemeentes wys waar dit so gaan, want die Krag van die HERE is nie daar nie. Maar, nou moet ek ook byvoeg, dat daar wel gemeentes is waar die Krag van die HERE so tasbaar daar is, dat jy elke oomblik met ‘n verwagting sit om te sien hoe die HERE werk. Dank die Vader daarvoor.
Die Bybel beskryf ook vir ons wat die uiteinde van beide tipe herders gaan wees. Esegiël beskryf dit so in hoofstuk 44: 6 “En sê aan die wederstrewiges, aan die huis van Israel: So spreek die HERE HERE: Laat dit genoeg wees met al julle gruwels, o huis van Israel! 7 Omdat julle uitlanders ingebring het, onbesnedenes van hart en onbesnedenes van vlees, om in my heiligdom te wees, om dit, my huis, te ontheilig; toe julle my brood, vet en bloed gebring, en hulle my verbond verbreek het by al julle gruwels. 8 En julle het die diens van my heilige gawes nie waargeneem nie, maar het hulle aangestel om my diens in my heiligdom vir julle waar te neem. 9 So sê die HERE HERE: Geen uitlander, onbesnede van hart en onbesnede van vlees, mag in my heiligdom ingaan, van al die uitlanders wat onder die kinders van Israel is nie. 10 ¶ Maar die Leviete wat ver van My afgewyk het by die afdwaling van Israel, wat van My af weggedwaal het agter hulle drekgode aan, hulle moet hul ongeregtigheid dra: 11 hulle moet dienaars wees in my heiligdom, as wagte by die poorte van die huis en bedienaars van die huis; hulle moet die brandoffer en die slagoffer vir die volk slag en voor hulle staan om hulle te dien. 12 Omdat hulle hul gedien het voor hulle drekgode en vir die huis van Israel ‘n struikelblok tot ongeregtigheid was, daarom het Ek my hand teen hulle opgehef, spreek die HERE HERE, sodat hulle hul ongeregtigheid moet dra. 13 En hulle mag nie nader kom na My toe om die priesteramp vir My te bedien nie en om nader te kom na al my heilige gawes, na die hoogheilige gawes nie; maar hulle moet hul skande dra en hul gruwels wat hulle bedryf het. 14 Dus sal Ek hulle aanstel om die diens van die huis waar te neem, vir die hele bediening daarvan en vir alles wat daarin gedoen moet word. 15 Maar die Levitiese priesters, die kinders van Sadok, wat die diens van my heiligdom waargeneem het toe die kinders van Israel van My af weggedwaal het, hulle moet na My toe nader kom om My te dien en voor my aangesig staan om aan My die vet en die bloed te offer, spreek die HERE HERE. 16 Hulle moet in my heiligdom ingaan, en hulle moet na my tafel toe nader kom om My te dien en my diens waarneem.”
Nou wil ek jou vra: Hoe vergelyk jou gemeente? Is die HERE daar met al Sy Krag en genade, of is Hy nie daar nie? Ek wil afsluit met wat die HERE verder sê in Esegiël 34 wat Hy sal doen: “10 So sê die HERE HERE: Kyk, Ek het dit teen die herders! En Ek sal my skape van hulle hand eis en maak dat hulle geen skape meer oppas nie, sodat die herders aan hulleself nie meer weiding sal verskaf nie; en Ek sal my skape uit hulle mond uitruk, sodat dit hulle nie as voedsel sal dien nie. 11 Want so sê die HERE HERE: Kyk, hier is Ek, en Ek sal na my skape vra en vir hulle sorg. 12 Soos ‘n herder vir sy trop skape sorg op die dag as hy onder sy verspreide skape is, so sal Ek vir my skape sorg; en Ek sal hulle red uit al die plekke waarheen hulle verstrooi is, op die dag van wolke en donkerheid. 13 En Ek sal hulle uitlei uit die volke en versamel uit die lande en hulle bring in hul land; en Ek sal hulle laat wei op die berge van Israel, in die klowe en in al die bewoonbare plekke van die land. 14 Op ‘n goeie weiveld sal Ek hulle laat wei, en op die hoë berge van Israel sal hulle weiplek wees. Daar sal hulle lê op ‘n goeie plek en wei in ‘n geil weiveld op die berge van Israel. 15 Ek self sal my skape oppas, en Ek self sal hulle laat lê en rus, spreek die HERE HERE. 16 Die wat verlore is, sal Ek soek, en wat weggedryf is, sal Ek terugbring, en wat gewond is, sal Ek verbind, en die siekes sal Ek versterk; maar die vettes en die sterkes sal Ek verdelg: Ek sal hulle oppas soos dit reg is. 17 ¶ En wat julle aangaan, my skape, so sê die HERE HERE, kyk, Ek sal oordeel tussen skape en skape, die ramme en die bokramme. 18 Is dit vir julle nie genoeg dat julle die goeie weiveld afwei nie? En moet julle die orige van jul weiveld met jul pote vertrap? En moet julle die helder water drink, terwyl julle die wat oorbly, met jul pote troebel maak? 19 En moet my skape afwei wat met julle pote vertrap is, en drink wat met julle pote troebel gemaak is? 20 Daarom, so sê die HERE HERE vir hulle: Kyk, hier is Ek, en Ek sal oordeel tussen die vet skape en die maer skape. 21 Omdat julle al die swakkes met skof en skouer wegdruk en met julle horings stoot, totdat julle hulle uitgejaag het, 22 daarom sal Ek my skape red, sodat hulle nie meer ‘n prooi sal wees nie; en Ek sal oordeel tussen skape en skape.”
Ek wil die vraag uit ‘n baie ander oogpunt benader. Ek wil nie ‘n twis begin oor of ‘n huiskerk of ‘n institusionele kerk reg is of verkeerd is nie, of die betekenis van die woord Ekklesia naspeur nie. Ek wil ook nie kyk of ‘n Pinkster kerk of een van die drie susters kerke reg is nie. Ek wil kyk na ons begrip van kerk. Dit sal ook dan vir my die riglyn gee van wat Kerk is of nie is nie.
Kom ons begin by hoe ons vandag ‘n kerk sien. Gestel ek ry deur die Karoo en kom op ‘n klein dorpie af. Die eerste wat ek van die dorpie gewoonlik raaksien, is ‘n kerktoring. Nou kan ek nader ry en gaan kyk na die kerkgebou. Gestel dit is ‘n Sondag, en daar is ‘n diens aan die gang. Ek sal ingaan en mense kry wat in rye sit, en waarvan al die rye na ‘n sentrale punt toe wys. Dit sal dan daar wees waar die preekstoel of podium sal staan. Die banke waarop die mense sit sal of van hout of plastiek wees, of as die leraar lank preek, mag die banke selfs opgestop wees. Indien dit ‘n nuwe gebou is, mag die sitplekke jou selfs herinner aan die by die teater, lekker sag en elkeen individueel.
Afhangende van die kerkgroep, mag daar of ‘n kerkorrel wees, of ‘n verhoog waar die musikante hulle instrumente kan bespeel. Daar mag dalk ook aparte sitplekke wees waar die “kerkraad” op moet sit.
Kom ons kyk nou verder na die “diens” wat gehou word. Daar word ‘n paar liedere, hetsy psalms of ander geestelike liedere, gesing, daar word gebid deur die leraar, en dan word daar ook afhangende van die kerkgroep, sekere gedeeltes uit die Bybel of ander getuigskrifte van die kerk gelees, bv. die Nederlandse geloofsbelydenis. Nou word daar uit die Bybel ‘n gedeelte gelees, en die leraar sal nou probeer verduidelik wat daar eintlik staan, of hoe ek die gedeelte in my lewe moet toepas. Dan word daar ‘n kollekte opgeneem wat dalk ook oor gebid sal word, of dalk selfs ‘n stuk uit die Bybel aangehaal word oor hoekom en hoeveel ek moet gee. Dit is dan gewoonlik ook die einde van die diens. Die volgorde van die diens kan wissel van kerk na kerk.
Na die diens word daar dalk koffie en tee saam gedrink. ‘n Persoon mag dalk met ‘n ander persoon deel oor wat die week gebeur het, of net gesels oor die rugbywedstryd van gister, en dan gaan almal huis toe.
Nou staan jy as vreemdeling daar en stap na die persoon wat gepreek het, en vra hom hoe word jy nou deel van die groep mense, en wat word van jou verwag. Nou gaan hy gewoonlik deur ‘n soort van ‘n “checklist” werk om te hoor waar jy vandaan kom, by watter groep jy ingeskakel was en of jy dalk enige bewyse het wat alles kan bevestig. Dan mag hy jou dalk vra om ‘n funksie by te woon waar al hierdie inligting wat jy wil hê, aan jou beskikbaar gestel gaan word, of andersins moet hy maar iemand stuur om met jou in gesprek te tree oor al die stappe wat gevolg moet word voordat jy deel van die groep kan word.
Nou gaan jy maar na die volgende kerkgebou om uit te vind wat daar aangaan. Die groep mag dalk selfs handeklap terwyl hulle sing, en mense mag dalk selfs in baie vreemde stemme uitbreek. Maar, as jy rondom jou kyk en met die mense praat, vind jy uit dit is dieselfde stappe wat geneem word as jy lid van die groep wil word. Hulle mag dalk vir jou sê dat hulle heel anders as die ander groep is, want hulle het selle wat ook in die week bymekaar kom. Nou besluit jy maar om in die week soontoe te gaan om te sien wat daar gebeur. Weereens sing almal saam, en nou word ‘n papiertjie uitgehaal deur die leier. Dit het hy die Sondag by die diens gekry, en vra hy nou vrae aan jou oor wat Sondag oor gepreek is, en hoe jy dit ervaar het, en hoe ons dit kan toepas in ons lewe. Aan die einde word daar gevra of daar iets is waaroor daar gebid kan word. Nou sal dalk een of twee van die mense vra dat daar vir iemand wat hulle ken voor gebid sal word. So word dit afgesluit en was dit maar net ‘n Sondagdiens in die kleinere, met gebed vir spesifieke persone, en nie net in die algemeen nie.
Om jou nou te help in jou besluit waar jy jou moet voeg, besluit jy om jou Bybel uit te haal en te gaan kyk wat die Bybel sê. Nou onthou jy skielik dat daar ‘n baie slim Oom was wat baie boeke geskryf het. O ja, hy het mos amper al die boeke in die nuwe testament geskryf, want jy wil nou mos by ‘n nuwe Testamentiese kerk aansluit. Nou begin jy te soek en daar kry jy die gedeelte wat praat oor hoe dit sal wees wanneer julle bymekaar kom. Nou weet jy. 1 Kor. 14 van vers 26:” ¶ Hoe staan die saak dan, broeders? Wanneer julle saamkom, dan het elkeen van julle ‘n psalm of ‘n lering of ‘n taal of ‘n openbaring of ‘n uitlegging–laat alles tot stigting geskied. 27 En as iemand in ‘n taal spreek, laat dit dan wees twee of hoogstens drie, en by beurte; en laat een dit uitlê. 28 Maar as daar geen uitlêer is nie, laat hy in die gemeente swyg, en laat hy met homself en met God spreek. 29 Laat twee of drie profete spreek en die ander dit beoordeel. 30 Maar as daar iets geopenbaar is aan ‘n ander wat daar sit, laat die eerste swyg. 31 Want julle kan almal een vir een profeteer, sodat almal kan leer en almal bemoedig word. 32 En die geeste van die profete is aan die profete onderworpe; 33 want God is nie ‘n God van wanorde nie, maar van vrede, soos in al die gemeentes van die heiliges. 34 ¶ Julle vroue moet in die gemeentes swyg; want dit is hulle nie toegelaat om te spreek nie, maar om onderdanig te wees, soos die wet ook sê. 35 Maar as hulle iets wil leer, laat hulle tuis hul eie mans vra, want dit is lelik vir vroue om in die gemeente te spreek. 36 ¶ Of het die woord van God van julle uitgegaan, of het dit tot julle alleen gekom? 37 As iemand meen dat hy ‘n profeet of ‘n geestelike mens is, moet hy erken dat wat ek aan julle skrywe, bevele van die HERE is. 38 Maar as iemand onkundig is, laat hom onkundig bly. 39 Daarom, broeders, beywer julle om te profeteer en moenie verhinder dat daar in tale gespreek word nie. 40 Laat alles welvoeglik en ordelik toegaan.”
Jou onmiddellike reaksie is dalk een van verwondering, want wat hier staan het niks in gemeen met wat jy sovêr by enige van die byeenkomste ervaar het nie. Maar, dit is wat die Bybel verklaar. Nou mag jy dalk sê dat dit in ons groot gemeentes onmoontlik is om so ‘n tipe diens te hou, en dat dit tuishoort by die sel byeenkomste in die week. Ek wil dit graag bevraagteken, want die meeste selle word net toegelaat om dit wat hulle gegee word, deur te gee. Verder het die sel leier geen reg om enige iets anders te leer as wat die “Kerk” toelaat nie. Maar, kom ons ondersoek eerder verder wat is Kerk.
Om jou taak nog moeiliker te maak, onthou jy dat daar in Efesiërs ook iets staan rondom Kerk. Efesiërs 4 :” 1 ¶ Ek vermaan julle dan, ek, die gevangene in die HERE, om te wandel waardig die roeping waarmee julle geroep is, 2 ¶ met alle nederigheid en sagmoedigheid, met lankmoedigheid, terwyl julle mekaar in liefde verdra 3 en ernstig strewe om die eenheid van die Gees te bewaar deur die band van die vrede. 4 Dit is een liggaam en een Gees, soos julle ook geroep is in een hoop van julle roeping; 5 een HERE, een geloof een doop, 6 een God en Vader van almal, wat oor almal en deur almal en in julle almal is. 7 Maar aan elkeen van ons is die genade gegee volgens die mate van die gawe van Christus. 8 Daarom sê Hy: Toe Hy opgevaar het in die hoogte, het Hy die gevangenes gevange geneem en gawes aan die mense gegee. 9 Maar dít: Hy het opgevaar–wat beteken dit anders as dat Hy ook eers neergedaal het in die onderste dele van die aarde? 10 Hy wat neergedaal het, is dieselfde as Hy wat opgevaar het bokant al die hemele, sodat Hy alles tot volheid kan bring. 11 En Hy het gegee sommige as apostels, ander as profete, ander as evangeliste, ander as herders en leraars, 12 om die heiliges toe te rus vir hulle dienswerk, tot opbouing van die liggaam van Christus, 13 totdat ons almal kom tot die eenheid van die geloof en van die kennis van die Seun van God, tot ‘n volwasse man, tot die mate van die volle grootte van Christus; 14 sodat ons nie meer kinders sou wees nie wat soos golwe geslinger en heen en weer gedryf word deur elke wind van lering, deur die bedrieëry van die mense, deur sluheid om listiglik tot dwaling te bring; 15 maar, terwyl ons in liefde die waarheid betrag, in alles sou opgroei in Hom wat die Hoof is, naamlik Christus, 16 uit wie die hele liggaam–goed saamgevoeg en saamverbind deur die ondersteuning wat elke lid gee volgens die werking van elke afsonderlike deel in sy mate–die groei van die liggaam bevorder vir sy eie opbouing in liefde. 17 ¶ Dit sê en betuig ek dan in die HERE, dat julle nie meer moet wandel soos die ander heidene ook wandel in die verdwaasdheid van hulle gemoed nie– 18 mense wat verduisterd is in die verstand en vervreemd van die lewe van God deur die onkunde wat in hulle is vanweë die verharding van hulle hart; 19 wat ongevoelig geword het en hulle oorgegee het aan die ongebondenheid om in hebsug allerhande onreinheid te bedrywe. 20 Maar julle het Christus nie so leer ken nie, 21 as julle ten minste van Hom gehoor het en in Hom onderrig is soos die waarheid is in Jesus: 22 dat julle, wat die vorige lewenswandel betref die oue mens moet aflê wat deur die begeerlikhede van die verleiding te gronde gaan, 23 en dat julle vernuwe moet word in die gees van julle gemoed 24 en julle met die nuwe mens moet beklee wat na God geskape is in ware geregtigheid en heiligheid. 25 Daarom, lê die leuen af en spreek die waarheid, elkeen met sy naaste, want ons is mekaar se lede. 26 Word toornig en moenie sondig nie; laat die son nie ondergaan oor julle toorn nie; 27 en gee aan die duiwel geen plek nie. 28 Laat die een wat steel, nie meer steel nie; maar laat hom liewer arbei deur met sy hande te werk wat goed is, sodat hy iets kan hê om mee te deel aan die een wat gebrek het. 29 Laat daar geen vuil woord uit julle mond uitgaan nie, maar net ‘n woord wat goed is vir die nodige stigting, sodat dit genade kan gee aan die wat dit hoor. 30 En bedroef nie die Heilige Gees van God nie, deur wie julle verseël is tot die dag van verlossing. 31 Alle bitterheid en woede en toorn en geskreeu en lastering moet van julle verwyder word, saam met alle boosheid. 32 Maar wees vriendelik en vol ontferming teenoor mekaar; vergeef mekaar soos God ook in Christus julle vergewe het.
Die gedeelte verklap vir ons wie is die Kerk van Jesus, wie mag daaraan deelhê, en dus ook as ons negatief daarna kyk, wie nie daaraan mag behoort nie.
Soos ek gesê het, kom ons begin by die begin.
Handelinge 2:46 En dag vir dag het hulle eendragtig volhard in die tempel en van huis tot huis brood gebreek en hulle voedsel met blydskap en eenvoudigheid van hart geniet, 47 terwyl hulle God geprys het en in guns was by die hele volk. En die HERE het daagliks by die gemeente gevoeg die wat gered is.
Wat leer ons uit die gedeelte. Eerstens dat hulle dag vir dag bymekaar gekom het. Daar was ‘n baie nou band tussen die mense. Elkeen het die ander een intiem geken. Dit is vandag in ons lewe miskien ‘n bietjie moeilik, maar dit moet ons begeerte wees. Hulle het ook daagliks Nagmaal gebruik, maar het dit van huis tot huis gedoen. Nie een maal per maand of kwartaal soos ons dit vandag ken nie. Hulle het ook nie met lang gesigte bymekaar gekom om Nagmaal te gebruik nie, maar daagliks het hulle dit gedoen. Dit was deel van hulle daaglikse eet roetine. Die groot boodskap wat ek egter oor wil praat, is dat God die bygevoeg het wat gered is. Nie ek of enigeen kan mense by God se Kerk byvoeg nie, net Hy kan. Ons as wedergebore kinders van God is almal deel van God se Kerk.
Ek wil hê ons moet nou kyk na Efesiërs 4: 4-6.”4 Dit is een liggaam en een Gees, soos julle ook geroep is in een hoop van julle roeping; 5 een HERE, een geloof een doop, 6 een God en Vader van almal, wat oor almal en deur almal en in julle almal is.”
Kom ons kyk wat bepaal lidmaatskap van ‘n gemeente.
Ek wil graag 7 punte noem wat eenheid bepaal uit Efesiërs.
1 Een liggaam.
Ons het alreeds gesien dat daar net een Kerk is, en dit is God se Kerk. Vers 4 leer ons dat daar net een liggaam is. So as ek na ‘n persoon kyk, moet ek my die vraag afvra, ‘Wat is die persoon se funksie in die Liggaam?”. Wanneer ek dit uitvind, kan ek ook sien dat die persoon deel van die Liggaam van Christus is, en kan ek dus nie teen hom gaan nie, want indien ek dit wil doen, veroorsaak ek kanker in die liggaam. Dit is wanneer een deel van die liggaam die ander deel aanval. Dus is enige persoon wat glo dat Jesus die Seun van God is, deel van die Kerk. As ‘n persoon nie kan bely dat Jesus die Christus is nie, is hy nie deel van die Kerk nie.
2 Een Gees
As enigeen met ons wil fellowship, mag ek hom of haar nie afkeer net omdat hy dalk ‘n ander siening het oor geloof nie, net terwyl hy die Gees van Christus in hom het. So ek mag nie vir iemand wat dalk met ons verskil weier om by ons te aanbid nie, net terwyl die persoon een in Gees is met ons.
3 Een hoop
Hierdie hoop wat ons het, en dit is om ‘n ewigheid saam met die Vader te verkeer, is sover my kennis strek dieselfde hoop onder alle gelowiges. So almal wat hierdie hoop deel, is welkom in die gemeente van die HERE.
4 Een HERE
Daar is net een HERE, en dit is die HERE Jesus Christus. So elkeen wat bely dat Jesus die HERE is, is deel van ons.
5 Een geloof.
Hierdie is nie ons eie geloofsbelydenis nie, maar die geloof dat Jesus die Seun van God is, en dat niemand gered kan word behalwe deur die Seun nie. Ons mag dalk baie verskillende interpretasies van die Skrif aanhang, maar ons almal deel die een Geloof.
6 Een doop.
1 Kor 1 Vers 11 ” Want dit is aan my deur die huisgenote van Chloë bekend gemaak aangaande julle, my broeders, dat daar twiste onder julle is. 12 Ek bedoel dit, dat elkeen van julle sê: Ek is van Paulus, en ek van Apollos, en ek van Céfas, en ek van Christus.13 Is Christus verdeel? Is Paulus miskien vir julle gekruisig? Of is julle in die naam van Paulus gedoop?”
Die vers leer ons dat dit gaan oor in wie se naam jy gedoop is. So as die persoon in die Naam van Jesus gedoop is, is hy deel van die liggaam.
7 Een God.
As die persoon bely dat hy dieselfde God as ons bely, is hy deel van die liggaam van Christus, en dus welkom in ons midde.
Die bogemelde sewe punte stel vas wie almal aan die liggaam van Christus, dus die Kerk behoort. Enigeen wat nie aan al sewe punte voldoen nie, is dus nie deel van die Liggaam van Christus nie.
Net soos daar sewe redes is wat die eenheid van die Kerk bevorder, is daar ook sewe verbode redes vir die verdeling van die Kerk.
1 Geestelike leiers.
Ek is van Paulus, en ek van Apollos, en ek van Céfas, en ek van Christus. 1 Kor 1 12. Hier sien ons dat die gelowiges in Korinte probeer het om die gemeente te verdeel deur verskillende persone aan te hang. Maar Paulus wys hier dat hulle dit nie mag doen nie. Hulle was alreeds in die kleinste deel gedeel wat hulle kon verdeel. Lokaliteit. Die gelowiges in Korinte wou vir hulle mense aanstel waat hulle kon vereer. Ons vind dit vandag nog dat mense wat niks weet oor die Krag van die Kruis nie, vir hulle helde aanstel wat hulle wil volg. Ons hoef maar net te kyk na hoe kerke uitgeken word: Dit is pastoor XXX se kerk, of dit is Dominee YYY se kerk. Dit is taboe. Slegs lokaliteit bepaal waar ‘n gemeente moet wees.
2 Deur wie jy tot geloof gekom het.
Is ons weer terug by ” Ek is van Sefas, ek is van Paulus”. Die gemeente waar jy tot bekering gekom het, of die persoon wat jou na die HERE toe gely het, het geen reg om jou toe te ein vir sy gemeente nie. Dit is natuurlik dat ‘n persoon ‘n sekere aangetrokkenheid het teenoor ‘n gemeente of persoon waar jy tot bekering gekom het, maar jy mag nie die kerk daardeur verdeel nie.
3 Nie Sektaries.
Party Christene weet beter as om te sê, ek is van die en die, maar nou sê hulle hulle is van Christus. “Julle doen helde vereering, ons dien net die HERE”. Dit is nie verkeerd om te sê dat jy net die HERE dien, maar om te suggereer dat ander persone nie die HERE dien nie, maak jy jouself skuldig daaraan dat jy verdeeldheid veroorsaak. Ons enigste rede vir fellowship is Christus. Dit is al waaroor dit gaan. So ons kan nie by ‘n kerkgenootskap aansluit nie, want dan veroorsaak ons dat ons sektaries optree.
4 Grondbeginsel verskille.
Ons kan nie mense wegwys omdat hulle basiese grondbeginsels van hulle geloof verskil van ons nie. Al die Christene in ‘n gegewe lokaliteit behoort aan die Kerk van die lokaliteit. Dat daar verskille kan wees, is waar. Daaroor moet daar lering geskied sodat almal tot die volle waarheid kan kom. Ek weet ons wil almal graag hê dat net die mense wat soos ons dink en glo moet deel wees. Ongelukkig laat die Bybel dit nie toe nie. Romeine 14 leer ons dat ons wat sterker in die geloof is die swakkeres moet verdra. Eina.
Rom 12 vers 13 “Want ons is almal ook deur een Gees gedoop tot een Liggaam, of ons Jode of Grieke is, slawe of vrymanne; en ons is almal van een Gees deurdronge”.
Ons wil baie graag in Suid Afrika ander rasse uitsluit, maar die vers laat ons nie toe om dit te doen nie. Dat mense self besluit om in sekere gebiede saam te kom, is hulle eie besluit. Slegs lokaliteit mag verdeel.
6 Nasionaliteit verskille.
Soos met die rasse aangeleentheid, geld nasionaliteit of taal ook nie.
7 Sosiale Verskille.
Weereens, dit is nie ‘n grondige rede om aan te voer dat ek beter af is as ‘n ander persoon en sodoende verskillende kerke te vorm nie. Almal is een Liggaam. Ek mag ook nie sê dat ek verder gevorderd is op my geestelike weg en sodoende verskillende gemeentes aanhang nie. Ons plig is om die wat nog nie so ver gevorderd is op geestelike vlak soos ons, op te lei en toe te rus sodat hulle ook tot geestelike volwassenheid kan kom.
Noudat ons weet dat daar slegs een Kerk is, en dit is almal wat bely dat Jesus die Christus is, kan ons ook vra wat is Kerk, en hoe pas ek in die prentjie in.
Hoe pas alles in een?
Kom ons kyk weer na Efesiërs 4. 11 “En Hy het gegee sommige as apostels, ander as profete, ander as evangeliste, ander as herders en leraars, 12 om die heiliges toe te rus vir hulle dienswerk, tot opbouing van die liggaam van Christus, 13 totdat ons almal kom tot die eenheid van die geloof en van die kennis van die Seun van God, tot ‘n volwasse man, tot die mate van die volle grootte van Christus; 14 sodat ons nie meer kinders sou wees nie wat soos golwe geslinger en heen en weer gedryf word deur elke wind van lering, deur die bedrieëry van die mense, deur sluheid om listiglik tot dwaling te bring; 15 maar, terwyl ons in liefde die waarheid betrag, in alles sou opgroei in Hom wat die Hoof is, naamlik Christus, 16 uit wie die hele liggaam–goed saamgevoeg en saamverbind deur die ondersteuning wat elke lid gee volgens die werking van elke afsonderlike deel in sy mate–die groei van die liggaam bevorder vir sy eie opbouing in liefde.
As ons kyk na die bogenoemde, sien ons dat ons almal moet toerus tot eenheid van geloof en kennis van die Seun van God, tot die volle grootte van Christus. Die laaste gedeelte: “volle grootte van Christus”, is vir my die sleutel gedeelte. As ons kyk na die eerste Christene, het hulle bekend gestaan as “Die Weg”. Daaroor het die vrou met die waarsê gees ook gesê hulle verkondig die weg na saligheid. So ons moet groei in diè weg tot die volle grootte van Christus. Wanneer ons tot wedergeboorte kom, word ons gees vernuwe deurdat Jesus se Gees ons gees vernuwe en word ons deur Sy bloed skoon gewas. So, as ons reg onthou van die verbond, kan ons nou deur middel van Jesus se geregtigheid regverdig voor God die Vader gaan staan. Dit beteken dat die Vader Jesus se Gees sien elke keer as Hy na ons kyk. Die vraag is nou: “sien ek elke keer Jesus se Gees raak as ek na my mede broer of suster kyk, of sien ek die eie ek raak?” Aangesien ek Jesus moet uitstraal, moet ek dus ook in Jesus se gawes beweeg wat Hy aan ons gegee het, juis omdat ek nie meer leef nie maar Christus in my. So dit is nie ‘n kwessie of ek die gawe van genesing gekry het nie, maar het ek toegelaat dat die HERE die gawe in my laat ontwikkel het.
Maar ons moet onthou dat ons saam met Jesus, kinders van God geword het, so ons is almal broers en susters van mekaar, of anders gestel ons is een familie, een huisgesin. Dan kan ons sien dat ek nie my boetie of sussie kan wegjaag nie, en verklaar dat hy nie meer by my hoort nie, want ons is almal van dieselfde Bloed. Die Bloed van Jesus. So indien jy meer weet van die HERE, beteken dit net dat jy hopelik ouer as die ander in die familie is, maar nou kan jy die wat jonger is, leer hoe om op te tree om jou Pa tevrede te stel. So word van die ouer lede in ‘n huisgesin verwag dat hulle groter pligte as die jongeres sal aanvat.
Dit bring ons dan nou terug by die eerste gedeelte van Efesiërs wat ons gelees het, naamlik dat sommige gegee is as Apostels, Profete, Evangeliste, Herders en Leraars. Paulus leer ons ook dat die Kerk gebou word op die fondasies van Apostels en Profete, terwyl die hoeksteen Jesus Christus is. So binne die huishouding, of gemeente, is daar sommige wat sekere pligte het, maar hulle kan nie hulle self aanstel in die pligte nie, maar moet deur die Vader aangestel word. Hoe gebeur dit. Wanneer ons na Moses as voorbeeld kyk, sien ons dat hy beweeg het in tekens en wonders. So, as die persoon in tekens en wonders beweeg, en dié is van die HERE afkomstig, is hy deur die HERE aangestel. Om te sê dat jy vir 3 of 8 jaar gestudeer het en dus geregtig is op ‘n posisie in die Kerk, is nie geldig nie. Net die HERE kan mense aanstel.
Waarvoor kom ons as gemeente dan saam. Die enigste rede is om Jesus se naam groot te maak, en om mekaar met ons gawes te bedien, tot opbouing van die gemeente. Kom ons kyk na 1 Kor 12: 1 “¶ En wat die geestelike gawes betref, broeders, wil ek nie hê dat julle onkundig moet wees nie. 2 Julle weet dat julle heidene was, weggevoer na die stomme afgode net soos julle ook al gelei is. 3 Daarom maak ek julle bekend dat niemand wat deur die Gees van God spreek, Jesus ‘n vervloeking noem nie; en niemand kan sê dat Jesus die HERE is nie, behalwe deur die Heilige Gees. 4 Daar is wel verskeidenheid van genadegawes, maar dit is dieselfde Gees; 5 en daar is verskeidenheid van bedieninge, en tog is dit dieselfde HERE; 6 en daar is verskeidenheid van werkinge, en tog is dit dieselfde God wat alles in almal werk. 7 Maar aan elkeen word die openbaring van die Gees gegee met die oog op wat nuttig is. 8 Want aan die een word deur die Gees ‘n woord van wysheid gegee, en aan die ander ‘n woord van kennis vanweë dieselfde Gees; 9 aan ‘n ander weer geloof deur dieselfde Gees, en aan ‘n ander genadegawes van gesondmaking deur dieselfde Gees; 10 aan ‘n ander werkinge van kragte, aan ‘n ander profesie, aan ‘n ander onderskeiding van die geeste, aan ‘n ander allerhande tale, aan ‘n ander uitleg van tale. 11 Maar al hierdie dinge werk een en dieselfde Gees wat aan elkeen afsonderlik uitdeel soos Hy wil. 12 ¶ Want net soos die liggaam een is en baie lede het, en al die lede van die een liggaam, al is hulle baie, een liggaam is, so ook Christus. 13 Want ons is almal ook deur een Gees gedoop tot een liggaam, of ons Jode of Grieke is, slawe of vrymanne; en ons is almal van een Gees deurdronge. 14 Want ook die liggaam is nie een lid nie, maar baie. 15 As die voet sou sê: Omdat ek nie die hand is nie, behoort ek nie aan die liggaam nie–behoort hy daarom nie aan die liggaam nie? 16 En as die oor sou sê: Omdat ek nie die oog is nie, behoort ek nie aan die liggaam nie–behoort hy daarom nie aan die liggaam nie? 17 As die hele liggaam oog was, waar sou die gehoor wees? As dit geheel en al gehoor was, waar sou die reuk wees? 18 Maar nou het God elkeen van die lede in die liggaam gestel soos Hy gewil het. 19 As almal een lid was, waar sou die liggaam wees? 20 Maar nou is daar wel baie lede, maar net een liggaam. 21 En die oog kan nie vir die hand sê: Ek het jou nie nodig nie; of ook die hoof vir die voete: Ek het julle nie nodig nie. 22 Maar veel eerder is dié lede van die liggaam noodsaaklik wat die swakste lyk; 23 en dié lede van die liggaam wat vir ons minder eerbaar lyk, beklee ons met oorvloediger eer, en so het ons onsierlike lede oorvloediger sierlikheid, 24 terwyl ons sierlike lede dit nie nodig het nie; maar God het die liggaam saamgestel en aan die misdeelde lid oorvloediger eer gegee, 25 sodat daar geen verdeeldheid in die liggaam mag wees nie, maar dat die lede gelyke sorg vir mekaar mag dra. 26 En as een lid ly, ly al die lede saam; en as een lid geëer word, is al die lede saam bly. 27 ¶ Maar julle is die liggaam van Christus en lede afsonderlik. 28 En God het sommige in die gemeente gestel: in die eerste plek apostels, ten tweede profete, ten derde leraars, daarna kragte, daarna genadegawes van gesondmaking, helpers, regeringe, allerhande tale. 29 Almal is tog nie apostels nie, almal is tog nie profete nie, almal is tog nie leraars nie, almal is tog nie kragte nie? 30 Het almal genadegawes van gesondmaking, spreek almal in tale, kan almal dit uitlê? 31 Maar beywer julle met die oog op die beste gawes; en ek wys julle ‘n nog uitnemender weg.”
“Ef 4:16 uit wie die hele liggaam–goed saamgevoeg en saamverbind deur die ondersteuning wat elke lid gee volgens die werking van elke afsonderlike deel in sy mate–die groei van die liggaam bevorder vir sy eie opbouing in liefde”
Die gedeelte bevestig ook weer vir ons dat ons almal dus een liggaam is, en dat elkeen sy gawe moet gebruik om die groei van die liggaam te bevorder.
So wanneer ek na myself kyk vandag, sien ek nie meer myself raak nie, maar sien ek Christus in my en hoe Hy in my gestalte kry, maar wanneer ek na die groep kyk, sien ek die volmaakte liggaam van Christus en elke persoon in sy of haar onderlinge funksie raak. Wanneer ons dit besef, kan my lewe nooit meer dieselfde wees nie, want die lewe gaan nie oor my nie, maar oor my funksie in die Liggaam van Christus. Dan kan ek saam met Jesaja verklaar:
Jes:61:1 “¶ Die Gees van die HERE HERE is op My, omdat die HERE My gesalf het om ‘n blye boodskap te bring aan die ootmoediges; Hy het My gestuur om te verbind die gebrokenes van hart, om vir die gevangenes ‘n vrylating uit te roep en vir die geboeides opening van die gevangenis; 2 om uit te roep ‘n jaar van die welbehae van die HERE en ‘n dag van die wraak van onse God; om al die treurendes te troos; 3 om vir die treurendes in Sion te beskik dat aan hulle gegee word sieraad vir as, vreugde-olie vir treurigheid, ‘n gewaad van lof vir ‘n verslae gees; sodat hulle genoem kan word terebinte van geregtigheid, ‘n planting van die HERE, tot sy verheerliking. 4 ¶ En hulle sal die ou puinhope bou, die verwoeste plekke uit vroeër dae weer oprig en die verwoeste stede weer nuut maak wat woes was van geslag tot geslag.”
Dit is Kerk wees.
Maar wat nou van “my” kerk? Watter vorm “kerk” jy by aansluit is nie ‘n kwessie nie, sel kerk, huiskerk, Pinksterkerk, Calvinistiese kerk, Metodistekerk of watter vorm ook al, dit is nie waaroor Kerk gaan nie, maar dit gaan oor wie die Kerk is. Op die beste, is die vorm of denominasie nie veel verskillend van die voorbeeld wat ons in Jesus se tyd in die Bybel gekry het. Daar was twee hoofgroepe, die Fariseërs en die Sadduseërs. Maar Jesus het nie probeer om hulle te oortuig nie, maar het na die volk gegaan en hulle geleer. Mense soos Mattheus, ‘n tollenaar, of Petrus, ‘n visserman. Vandag se kerk is nie veel verskillend van ‘n klub nie. By ‘n klub is daar sekere reëls neergelê wat lidmaatskap beheer, daar is ‘n klub kaptein of voorsitter wat bepaal hoe alles sal funksioneer, daar is ‘n klubhuis waar almal met byeenkomste bymekaar kom, en daar is ledegeld wat jy moet betaal, en dan het die lede gewoonlik ook ‘n eenstemmige uitkyk op die lewe. Maar dit is nie wat die Bybel ons leer wat Kerk is nie.
Jy mag dalk van my verskil deur te sê dat Israel dan die tabernakel en later ‘n tempel gehad het om in te vergader of bymekaar te kom, en dit is wat jy as kerk sien, ‘n plek waar die HERE weer fisies deur Sy Gees manifesteer. Maar nou weet ons ook dat Jesus gekom het en gesê het dat Hy die tempel in drie dae gaan afbreek en weer opbou. U sien in dié drie dae het Jesus elke voorskrif wat daar was rondom offers, wette en die eerste verbond vervul. Daarom bestaan die tempel nie meer nie, en het Jesus weer die verhouding kom herstel na wat dit was voor die uittrek uit Egipte. Dit is die verhouding waar ons van lees in Eksodus 20 verse 18 tot 20, maar die keer moet ons nie weer wegdraai van Hom af nie:” En toe die hele volk die donderslae en die blitse en die geluid van die basuin en die rokende berg bemerk, het die volk dit gesien en gebewe en op ‘n afstand bly staan. En hulle het vir Moses gesê: Spreek u met ons, dat ons kan luister; maar laat God nie met ons spreek nie, anders sterwe ons. Toe antwoord Moses die volk: Wees nie bevrees nie, want God het gekom om julle te beproef en dat sy vrees voor julle oë mag wees, sodat julle nie sondig nie.” U sien in die nuwe verbond word ons liggame tempels van die HERE, en ons weet dat Hy in ons kom woon, maar ons weet ook dat daar in Israel se tyd geen sonde toegelaat is in die tempel nie. Dit is die verhouding wat die HERE wil hê vir elke persoon.
Hoe word ‘n gemeente bestuur? Deur eensgesindheid. Nie een persoon is in beheer van wat aangaan nie. Daar is nie ‘n hoof pastoor of hoof leraar nie. Elkeen onderwerp hom aan die ander. Dit is wat Jesus gedoen het voor Sy kruisiging. Hy het almal se voete gewas. Ons as kinders van die HERE moet dieselfde gesindheid as Jesus openbaar, en eerder die ander persoon se voorstel wil aanvaar, as om ons eie wil op almal af te dwing.
Hoe weet ek of al hierdie aspekte wat hier genoem word waar is? Ken die Woord van die HERE. Maar oppas vir persone wat net van versie na versie lewe. Ondersoek die hele Woord van God, en dan sal jy weet wat waar is en nie waar is nie. Om ‘n vinnige voorbeeld te noem. Maleagi 3 vers 8 word altyd na verwys om jou tiende na die tempel toe te bring. Maar in Deuteronomium 14 vers 24 tot 26 word jy aangesê om jou tiende te gebruik en vir jou te koop net wat jou hart begeer, tot vir sterk drank. So, ons moet altyd eers ondersoek of dit wat na verwys word, reg is, en so deur die HERE gegee is. So sal ons kan onderskei of dit heeltemal buite die Bybel se konteks gebruik word.
Op dieselfde wyse sukkel baie mense met verskille in die Bybel. Wanneer ons wel die boodskap van die Bybel verstaan en daarvolgens lewe, maak verskille egter nie meer saak in ons lewe nie. As ons byvoorbeeld kyk na hoe Judas Iskariot dood is vind ons twee verskillende weergawes. Het dit enige invloed op hoe ek as kind van die HERE moet lewe? Nee. So watter weergawe reg is maak nie saak nie, want dit het nie ‘n invloed op my lewe nie.
Een ding wat ons egter moet onthou, is dat al die persone van die Nuwe Testament wat saam met Jesus geleef het, soos Petrus, Johannes, en Jesus se half broers, Jakobus en Judas, altyd gewaarsku het teen valse leraars wat vanuit die Kerk sal opstaan.
So, wat is Kerk? Ek en jy saam wat die wil van die HERE doen, dit is Kerk.